Tragedie în Mediterană. Aproximativ 60 de migranți s-au înecat într-un naufragiu.
O nouă tragedie a avut loc în Mediterană. Cel puțin 57 de migranți s-au înecat într-un naufragiu în largul Libiei. Numărul migranţilor care au murit pe mare încercând să ajungă în Europa s-a dublat anul acesta.
Aproximativ 60 de migranţi care intenţionau să ajungă în Europa s-au înecat luni într-un naufragiu în largul Libiei, potrivit Organizaţiei Internaţionale pentru Migraţie (OIM), citată de AFP."Cel puţin 57 de migranţi s-au înecat astăzi într-un naufragiu în largul Khoms“, a anunțat OIM. Oraşul Khoms este situat la 120 de kilometri de Tripoli, pe coasta de vest a Libiei."Supravieţuitorii care au vorbit cu personalul nostru au declarat că 20 de femei şi doi copii se numără printre cei care şi-au pierdut viaţa“, au mai spus reprezentanții OIM pe contul de Twitter. Aceștia au vorbit despre "o altă tragedie“ pe această "rută periculoasă“.În imaginile prezentate de organizație se văd echipe de salvare care distribuie apă şi alimente supravieţuitorilor, care par a fi din țări africane.Potrivit OIM, numărul migranţilor care au murit pe mare încercând să ajungă în Europa s-a dublat anul acesta. Numai în Marea Mediterană, aproape 900 de persoane au murit.